CELEX: 32014R0898
Language: fi
Date: 2014-08-18 00:00:00
Title: Komission täytäntöönpanoasetus (EU) N:o 898/2014, annettu 18 päivänä elokuuta 2014 , Kiinan kansantasavallasta peräisin olevan jauhetun aktiivihiilen tuonnissa sovellettavan lopullisen polkumyyntitullin kumoamisesta neuvoston asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun perusteella

19.8.2014   
            
            
               FI
            
            
               Euroopan unionin virallinen lehti
            
            
               L 244/55
            
         KOMISSION TÄYTÄNTÖÖNPANOASETUS (EU) N:o 898/2014,
   annettu 18 päivänä elokuuta 2014,
   Kiinan kansantasavallasta peräisin olevan jauhetun aktiivihiilen tuonnissa sovellettavan lopullisen polkumyyntitullin kumoamisesta neuvoston asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun perusteella
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 9 artiklan ja 11 artiklan 2 kohdan,
   sekä katsoo seuraavaa:
   A.   MENETTELY
   
   1.   Voimassa olevat toimenpiteet
   
   
               (1)
            
            
               Neuvosto otti polkumyyntitutkimuksen, jäljempänä ’alkuperäinen tutkimus’, jälkeen asetuksella (EY) N:o 1006/96 (2) käyttöön lopullisen polkumyyntitullin, jäljempänä ’lopulliset polkumyyntitoimenpiteet’, Kiinan kansantasavallasta, jäljempänä ’Kiina’, peräisin olevan, tällä hetkellä CN-koodiin ex 3802 10 00 kuuluvan jauhetun aktiivihiilen tuonnissa. Toimenpiteet toteutettiin kiinteänä tullina, jonka määrä on 323 euroa tonnia (nettopaino) kohti.
            
         
               (2)
            
            
               Kahden toimenpiteiden voimassaolon päättymistä koskevan tarkastelun jälkeen neuvosto piti toimenpiteet voimassa asetuksilla (EY) N:o 1011/2002 (3), jäljempänä ’ensimmäinen toimenpiteiden voimassaolon päättymistä koskeva tarkastelu’, ja (EY) N:o 649/2008 (4), jäljempänä ’toinen toimenpiteiden voimassaolon päättymistä koskeva tarkastelu’.
            
         2.   Toimenpiteiden voimassaolon päättymistä koskeva tarkastelupyyntö
   
   
               (3)
            
            
               Lopullisten polkumyynnin vastaisten toimenpiteiden voimassaolon lähestyvää päättymistä koskevan ilmoituksen (5) julkaisemisen jälkeen komissio vastaanotti 9 päivänä huhtikuuta 2013 perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelupyynnön. Pyynnön esittivät Cabot Norit Nederland BV ja Cabot Norit (UK) Ltd., jäljempänä ’pyynnön esittäjät’, sellaisten tuottajien puolesta, joiden tuotanto muodostaa huomattavan osan eli tässä tapauksessa yli 25 prosenttia jauhetun aktiivihiilen kokonaistuotannosta unionissa.
            
         
               (4)
            
            
               Pyyntö perustui siihen, että toimenpiteiden voimassaolon päättyminen johtaisi todennäköisesti polkumyynnin jatkumiseen ja unionin tuotannonalalle aiheutuvan vahingon toistumiseen.
            
         3.   Toimenpiteiden voimassaolon päättymistä koskevan tarkastelun vireillepano
   
   
               (5)
            
            
               Kun komissio oli neuvoa-antavaa komiteaa kuultuaan todennut, että oli olemassa riittävä näyttö toimenpiteiden voimassaolon päättymistä koskevan tarkastelun panemiseksi vireille, se ilmoitti 6 päivänä heinäkuuta 2013 perusasetuksen 11 artiklan 2 kohdan mukaisen tarkastelun vireillepanosta julkaisemalla asiaa koskevan ilmoituksen, jäljempänä ’vireillepanoilmoitus’, Euroopan unionin virallisessa lehdessä
                   (6).
            
         B.   TARKASTELUPYYNNÖN PERUUTTAMINEN JA MENETTELYN PÄÄTTÄMINEN
   
   
               (6)
            
            
               Pyynnön esittäjät peruuttivat virallisesti voimassaolon päättymistä koskevan tarkastelupyyntönsä 7 päivänä toukokuuta 2014 päivätyllä komissiolle osoitetulla kirjeellä.
            
         
               (7)
            
            
               Perusasetuksen 9 artiklan 1 kohdan mukaan menettely voidaan päättää, jos tarkastelupyyntö peruutetaan, paitsi jos sen päättäminen ei ole unionin edun mukaista.
            
         
               (8)
            
            
               Tutkimus ei ole tuonut esiin näkökohtia, jotka olisivat osoittaneet, että päättäminen olisi vastoin unionin etua. Näin ollen komissio katsoo, että nykyinen menettely olisi päätettävä ja voimassa oleva polkumyyntitulli olisi kumottava.
            
         
               (9)
            
            
               Asianomaisille osapuolille tiedotettiin asiasta ja annettiin mahdollisuus esittää huomautuksia. Huomautuksia ei esitetty.
            
         
               (10)
            
            
               Näin ollen komissio katsoo, että Kiinasta peräisin olevan jauhetun aktiivihiilen tuontia unioniin koskeva polkumyyntimenettely olisi päätettävä ja polkumyyntitulli olisi kumottava.
            
         
               (11)
            
            
               Tässä asetuksessa säädetty toimenpiteiden kumoaminen on perusasetuksen 15 artiklan 1 kohdalla perustetun komitean lausunnon mukainen,
            
         ON HYVÄKSYNYT TÄMÄN ASETUKSEN:
   1 artikla
   Kumotaan Kiinan kansantasavallasta peräisin olevan jauhetun aktiivihiilen, joka tällä hetkellä luokitellaan CN-koodiin ex 3802 10 00 (Taric-koodi 3802100020), tuonnissa sovellettava polkumyyntitulli, ja päätetään asiaa koskeva menettely.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 18 päivänä elokuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 343, 22.12.2009, s. 51.
   
      (2)  EYVL L 134, 5.6.1996, s. 20.
   
      (3)  EYVL L 155, 14.6.2002, s. 1, asetus sellaisena kuin se on muutettuna asetuksella (EY) N:o 931/2003 (EUVL L 133, 29.5.2003, s. 36).
   
      (4)  EUVL L 181, 10.7.2008, s. 1.
   
      (5)  EUVL C 349, 15.11.2012, s. 19.
   
      (6)  EUVL C 195, 6.7.2013, s. 4.